פוקימון 2000: כוחו של האחד

פוקימון 2000: כוחו של האחד (באנגלית: Pokémon: The Movie 2000 ביפנית: 劇場版ポケットモンスター 幻のポケモン ルギア爆誕), הוא סרט קולנוע יפני מסוגת האנימה. את הסרט ביים קוניהיקו יויאמה. היה זה הסרט השני המבוסס על הסדרה "פוקימון". בגלל הפוקימון לוגיה, שקיבל קול גברי במקום קול נשי, טקאשי שודו נכנס לדיכאון ובסופו של דבר, נפטר.

הסרט יצא לאור בבתי הקולנוע היפניים ב-17 ביולי 1999, ולאחר מכן עשתה גרסה אנגלית את דרכה אל בתי הקולנוע בצפון אמריקה ב-21 ביולי 2000. בדצמבר 2000 גם הסרט המדובב לעברית יצא לאקרנים בישראל

עלילה

משימת ההצלה של פיקאצ'ו 
בדומה לסרט הקצר "החופשה של פיקאצ'ו", דמויותיהם של בני האדם לא נראות בסרט זה.

הפוקימון טוגפי מתעורר משנתו ומבחין בלהק של ליידיבה מעופפים. טוגפי מפהק ונופל לתוך בור עמוק. הפוקימונים פיקאצ'ו, בולבזאור, סקווירטל, מריל, וינונט ופסיידק יוצאים בעקבותיו. ומגיעים אל עץ ענק, המתברר שהיה בעבר ביתו של פיקאצ'ו. בעזרתו של הפוקימון אלקיד, החבורה מוצאת את טוגפי, אך מגלה שהוא זוהה בטעות כאחת מהביצים שמרכיבות את הפוקימון אקזקיוט. הפוקימונים עושים דרכם כדי למצוא את הביצה האבודה ולהחזיר את טוגפי, ופוגשים שלישיית בלוסום מרקדות. לפתע, סערה פורצת והחבורה מנסה להגן על ביצי האקזקיוט על מנת שאלו לא יעופו הרחק. פוקימוני העשב מנסים לסייע ולהחזיק את הביצים והפוקימון סנורלקס גם הוא מתעורר משנתו ומסייע. הסערה חולפת לאחר שהפוקימון דרגונייר מופיע ומסלק את הסערה. לפתע, הפוקימון צ'נסי מופיע ומתברר שאצלו הייתה הביצה החסרה לאורך כל הזמן. הביצים מתאחדות ולפתע אקזקיוט מתפתח לאקזקיוטור בעזרת אבן עשב. פיקאצ'ו וחבריו נפרדים מאלקיד ומשאר הפוקימונים וחוזרים למאמניהם. במקביל, מיאו מנסה למצוא את הדרך בחזרה למחנה, אך נתקל בפיקאצ'ו ונשאב להרפתקאה שלהם.

כוחו של האחד 
עלילת הסרט מתרחשת במהלך סאגת "איי תפוז" באנימה.

לורנס השלישי הוא אספן פוקימונים שמנסה להגשים נבואה אגדית במטרה ללכוד את שלושת הציפורים האגדיות: מולטרס, זאפדוס וארטיקונו במטרה להעיר את הציפור האגדית לוגיה משנתה וללכוד אותה. לורנס שולח רחפנים מעופפים אל עבר איי תפוז במטרה ללכוד את שלושת הציפורים האגדיות, ומצליח ללכוד את מולטרס. אירוע זה גורם לאיזון הטבעי להפר ולמזג אוויר הפכפך בעולם.

בעקבות המצב, אש, מיסטי וטרייסי שהפליגו בים, מתהפכים בגלל הסערה שנוצרה ונסחפים לאי שאמוטי, הממוקם במרכז איי תפוז. החבורה לומדת שבאי מתקיים פסטיבל המקדש את האגדה ואש נבחר להיות "הנבחר" על ידי נערה מקומית בשם מלודי, שמשפחתה מארגנת את הפסטיבל.

בתחילת הפסטיבל, מלודי מסבירה לאש שעליו להגיע לשלושת האיים בהם שוכנות הציפורים האגדיות, להשיב מכל אי קריסטל מיוחד ולהניח את הקריסטלים במקדש באי שאמוטי, עליו שומר פוקימון בשם סלוקינג שמסוגל לדבר בשפת בני האדם. לאחר שאש יסיים את משימתו, מלודי תנגן מנגינה שאמורה לחתום את אירועי הפסטיבל.

אש ופיקאצ'ו יוצאים לדרכם ובהגיעם לאי הראשון (ביתו של מולטרס), משיגים את האוצר של מולטרס ולפתע מבחינים בצוות רוקט. טרייסי ומיסטי מגיעים גם הם לאי בעזרתה של מלודי ומגלים שהציפור האגדית זאפדוס הגיעה לאי במטרה להשתלט עליו ולהתיישב בו. פיקאצ'ו וזאפדוס מצליחים לתקשר אחד עם השני באמצעות זרמים חשמליים ומיאו מתרגם את שיחתם לחבורה. לפתע, לורנס מופיע ולוכד את זאפדוס, ביחד איתו גם את אש וחבורתו. במקביל, פרופסור אוק, פרופסור אייבי ודיליה קאצ'ם עפים לאיי תפוז, אך המסוק שלהם מתרסק על האי שאמוטי. 

לורנס משחרר את אש וחבורתו, ומצווה על הרחפנים שלו ללכוד את הציפור האגדית ארטיקונו. במהלך ניסיון התפיסה, הציפור האגדית לוגיה מתעוררת משנתה. אש וחבורתו מנסים לחבל בתוכניתו של לורנס ומשחררים את מולטרס וזאפדוס, ואלו יוצאות להשמיד את הספינה של לורנס עליה הם נמצאים.

שלושת הציפורים האגדיות מתחילות להילחם אחת בשניה. אש וחבריו מצליחים להימלט ואש מצליח לקחת את האוצר של זאפדוס בדרכו. החבורה לפתע משוגרת בחזרה לשאמוטי בעזרתו של לוגיה. לוגיה מנסה לעצור את הקרב של הציפורים, אך מוכנע מכוחן. לוגיה נעזר בטלפתיה במטרה להסביר לאש וחבריו שהקרב של הציפורים ומזג האוויר המשונה יכולים להיעצר בעזרתו של הנבחר, שבמקרה הזה הוא אש. אש מניח את שני האוצרות שאסף במקדש, אך מגלה שהאוצר השלישי עדיין חסר לו. אש מסכים לצאת לאי השלישי במטרה להשיג את האוצר של ארטיקונו, אך בדרכו מותקף על ידי הציפורים האגדיות. 

לפתע, צוות רוקט מגיע ובעזרת סירה מאולתרת מחליטים לסייע לאש במטרה להיחשב כגיבורים בעצמם. הקבוצה יוצאת לאי השלישי במטרה לקחת את האוצר של ארטיקונו, אך רגע לפני בריחתם, הציפורים האגדיות מופיעות. הציפורים הורסות את הסירה של צוות רוקט וארטיקונו מוכנע בקרב על ידי מולטרס וזאפדוס. לוגיה מופיע ומחלץ את אש, פיקאצ'ו וצוות רוקט, אך האחרונים מחליטים לקפוץ למים מכיוון שמשקלם מאט את לוגיה. לורנס מנסה ללכוד את לוגיה, אך לוגיה משתמש ביכולותיו האקרובטיות במטרה להרוס את הספינה המרחפת של לורנס ולהכניע את מולטרס וזאפדוס. בעקבות הקרב הקשה, לוגיה קורס ונופל לים.

מיסטי וטרייסי מחלצים את אש ופיקאצ'ו ואש מצליח להגיע למקדש במטרה להניח את האוצר האחרון. מלודי מנגנת את השיר שחותם את הפסטיבל והסופה נעצרת. לאחר מכן, לוגיה עולה מין המים, מרגיע את הציפורים האגדיות ומודה לאש וחבריו. דליה והפרופסורים מגיעים למקדש ודליה כועסת על אש בגלל חוסר זהירותו. לורנס מתחרט על מעשיו ושוקל להתחיל אוסף חדש.

צוות רוקט נסחף ומגיע יום לאחר מכן לאי שאמוטי, שם הם פוגשים בסלוקינג. סלוקינג מסביר להם שהוא והצופים בבית חושבים שהם גיבורים. השלושה שוקלים את דרכיהם מחדש, אולם לבסוף מתחרטים מהפחד שג'ובאני לא יאהב את הרעיון.

קישורים חיצוניים 

סרטי 1999
סרטי פוקימון
סרטי אנימה
סרטי אנימציה של האחים וורנר